**INFORMACIJA O NAMJERI POTPISIVANJA ZAJEDNIČKE DEKLARACIJE O EUROPSKOJ PERSPEKTIVI UKRAJINE**

Predsjednik Vlade Republike Hrvatske Andrej Plenković boravit će 8. i 9. prosinca 2021. u posjetu Ukrajini, tijekom kojeg će s predsjednikom Ukrajine Volodymyrom Zelenskyym potpisati Zajedničku deklaraciju o europskoj perspektivi Ukrajine.

Zajednička deklaracija polazi od sljedećih temelja: Ugovora o prijateljskim odnosima i suradnji između Republike Hrvatske i Ukrajine, Sporazuma između Europske unije i njezinih država članica, s jedne strane, i Ukrajine, s druge strane, Ustava Ukrajine koji definira stjecanje punopravnog članstva u Europskoj uniji kao strateški smjer države, 23. sastanka na vrhu Europske unije i Ukrajine koji je održan u Kijevu 12. listopada 2021. i 7. Vijeća za pridruživanje Europske unije i Ukrajine koje je održano u Bruxellesu, 11. veljače 2021.

Zajedničkom deklaracijom naglašavaju se prijateljski odnosi i suradnja Hrvatske i Ukrajine te se konstatira kako dvije države dijele zajedničke vrijednosti, uključujući poštivanje ljudskog dostojanstva, slobodu, demokraciju, jednakost, vladavinu prava i poštivanje ljudskih prava, uključujući prava pripadnika manjina, koja su u središtu europskog projekta.

Također se potvrđuje kako je sigurna, stabilna i prosperitetna Ukrajina od strateškog interesa za sve građane Ukrajine, širu regiju i Europsku uniju. Osobito se naglašava snažna potpora međunarodnopravnom poretku utemeljenom na nepovredivosti međunarodnih granica.

U Zajedničkoj deklaraciji se prepoznaje i pozdravlja napredak koji je Ukrajina postigla u provedbi Sporazuma o pridruživanju između Europske unije i Ukrajine.

Osobito se naglašava spremnost Ukrajine i njenog vodstva da nastave s naporima na reformskom putu, posebno na području pravosuđa i unutarnjih poslova, borbe protiv korupcije i vladavine prava.

Također se pozdravlja namjera Ukrajine da u budućnosti podnese zahtjev za članstvo u Europskoj uniji nakon provedbe Sporazuma o pridruživanju između Europske unije i Ukrajine te pod uvjetom da se Kopenhaški kriteriji u potpunosti ispune.

Hrvatska ostaje posvećena europskoj perspektivi Ukrajine te će nastaviti prenositi svoja iskustava i znanja te pružati snažnu potporu sveobuhvatnim reformama kako bi Ukrajina dostigla cilj perspektive članstva u Europskoj uniji.